作者:陳
標題:哨遍
內容:多病倦遊，在家又貧，畢竟如何是。十萬錢，騎鶴更揚州，是人間幾曾有底。算一生，大都能消幾屐，勞神到老成何事。趁齒落已雙，髮絲在兩，歸尋閒裡滋味。不見青雲路有危機。金縷歌聲，漸變成悲。待思大東門，憶鶴華亭，悔之晚矣。休，歸去來兮，北山幸有閒田地。地瘠宜瓜菜，引泉鑿成方沚。這仲子蔬園，三公不換，況東陵自來瓜美。間走馬溪頭，倚闌垂釣，解衣自濯清泚。釀山泉、時復一中之。琴橫膝。古淡無弦有音徽。送歸鴻、暮雲千里。蓬萊自古無路，玄圃何時到，只消曲幾蒲團，鎮日閒廬打眭。這乾坤日月，更遠遊、問他王子。